Veldwagters in natuurreservaat vermoor | Maroela Media
'n Argieffoto van veldwagters bloot ter illustrasie Foto: AP/Jerome Delay/ANA.
Twee veldwagters van die eThekwini-munisipaliteit in KwaZulu-Natal is vandeesweek in 'n beweerde hinderlaag by die Silverglen-natuurreservaat in Chatsworth doodgeskiet.
Mxolisi Kaunda, burgemeester van die eThekwini-munisipaliteit, sê 'n voorlopige ondersoek dui daarop dat die veldwagters Donderdag patrollie in die natuurreservaat gery het toe hulle in 'n koeëlreën doodgeskiet is.
Albei veldwagters, onderskeidelik 36 en 47 jaar oud, is in die patrollievoertuig doodgeskiet.
Kapt. Nqobile Gwala, woordvoerder van die polisie, sê polisiebeamptes is gister omstreeks 08:00 na die natuurreservaat ontbied waar hulle die veldwagters se liggame aangetref het. "Albei het skietwonde opgedoen en is op die toneel dood."
Die polisie ondersoek twee aanklagte van moord.
Kaunda sê die motief vir die moorde is in dié stadium onbekend.
Die burgemeester het 'n beroep op die polisie gedoen om die ondersoek te bespoedig sodat diegene verantwoordelik vir die "sinnelose" moorde aangekeer word. "Moorde van hierdie aard kom nie gereeld in ons natuurreservate voor nie."
Die munisipaliteit het nou sy amptenare opdrag gegee om veiligheid in al die natuurreservate in die munisipale gebied op te skerp.
"Ons wil ook lede van die gemeenskap versoek om na vore te kom met enige inligting wat kan lei tot die inhegtenisneming van die oortreders," het Kaunda gesê.
Maroela Media kon nog nie met die reservaat kontak maak om terugvoer te kry nie.
Hel, wat gaan aan in hierdie land.
In die Arabiese Emirate word moordenaars en verkragters die woestyn ingeneem en voor 'n vuurpeleton doodgeskiet. Hoog tyd dat hierdie metode in Suid-Afrika toegepas word. Mense word afgemaai asof hulle diere is!
Stropers se werk.
Daar is geen motief nodig vir hierdie misdaad nie. Geweldadige optrede is deesdae die norm.
Is 'n polisieman se lewe meer werd as enige ander burger in hierdie land.Wat is oompie met die hoed se reaksie op hierdie moorde.SSSHHHHT niks.Hoeveel gevangenis kan Robin eiland huisves.